Document ID: 32007R0416

REGULAMENTUL (CE) NR. 416/2007 AL COMISIEI
din 22 martie 2007
privind specificațiile tehnice ale notificărilor transmise comandanților de nave menționate la articolul 5 din Directiva 2005/44/CE a Parlamentului European și a Consiliului privind serviciile de informații fluviale (RIS) armonizate pe căile navigabile interioare de pe teritoriul Comunității
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2005/44/CE a Parlamentului European și a Consiliului din 7 septembrie 2005 privind serviciile de informații fluviale (RIS) armonizate pe căile navigabile interioare de pe teritoriul Comunității (1), în special articolul 5,
întrucât:
(1)
În conformitate cu articolul 1 din Directiva 2005/44/CE, serviciile de informații fluviale (RIS) se dezvoltă și se pun în aplicare în mod armonizat, interoperabil și deschis.
(2)
În conformitate cu articolul 5 din Directiva 2005/44/CE, se definesc specificațiile tehnice privind notificările transmise comandanților de nave.
(3)
Specificațiile tehnice privind notificările transmise comandanților de nave se bazează pe principiile tehnice menționate în anexa II la prezenta directivă.
(4)
În conformitate cu articolul 1 alineatul (2) din Directiva 2005/44/CE, specificațiile tehnice iau în considerare munca depusă de organizațiile internaționale competente.
(5)
Acestea iau, de asemenea, în considerare munca depusă de grupul de experți privind notificările transmise comandanților de nave, grup compus din reprezentanți ai autorităților competente pentru punerea în aplicare a notificărilor transmise comandanților de nave, precum și din membri oficiali ai altor organizații guvernamentale și observatori din industrie.
(6)
Specificațiile tehnice, care fac obiectul prezentului regulament, corespund stadiului actual al tehnicii. Experiențele dobândite ca urmare a aplicării Directivei 2005/44/CE, precum și progresul tehnic viitor ar putea impune modificarea specificațiilor tehnice în conformitate cu articolul 5 alineatul (2) din Directiva 2005/44/CE. Modificările aduse specificațiilor tehnice iau în considerare munca depusă de grupul de experți privind notificările transmise comandanților de nave.
(7)
Proiectul specificațiilor tehnice a fost analizat de comitetul menționat la articolul 11 din Directiva 2005/44/CE.
(8)
Măsurile prevăzute de prezentul regulament sunt în conformitate cu avizul comitetului menționat la articolul 11 din Directiva 2005/44/CE,
ADOPTĂ PREZENTUL REGULAMENT:
Articolul 1
Prezentul regulament definește specificațiile tehnice privind notificările transmise comandanților de nave. Specificațiile tehnice sunt menționate în anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 martie 2007.

Labels: 7
12
8